Propunere de DECIZIE A CONSILIULUI privind semnarea, în numele Uniunii, și aplicarea cu titlu provizoriu a unui protocol la Acordul euro-mediteraneean de instituire a unei asocieri între Comunitățile Europene și statele membre ale acestora, pe de o parte, și Republica Algeriană, pe de altă parte, referitor la un acord-cadru între Uniunea Europeană și Republica Algeriană privind principiile generale de participare a Republicii Algeriene la programele Uniunii /* COM/2014/0385 final - 2014/0196 (NLE) */





EXPUNERE DE MOTIVE În cadrul politicii europene de vecinătate (PEV), deschiderea treptată a anumitor programe și agenții ale Uniunii pentru țările partenere la PEV reprezintă una dintre numeroasele măsuri de promovare a reformei, a modernizării și a tranziției în țările vecine Uniunii Europene. Comisia a definit mai detaliat acest aspect strategic în Comunicarea sa din decembrie 2006 privind abordarea generală destinată să permită țărilor partenere la politica europeană de vecinătate să participe la activitatea agențiilor Uniunii și la programele Uniunii[1]. Consiliul a aprobat această abordare în concluziile sale din 5 martie 2007[2]. Pe baza comunicării și a concluziilor menționate mai sus, la 18 iunie 2007 Consiliul a transmis directive Comisiei pentru a negocia acorduri-cadru cu Algeria, Armenia, Azerbaidjan, Egipt, Georgia, Israel, Iordania, Liban, Moldova, Maroc, Autoritatea Palestiniană, Tunisia și Ucraina privind principiile generale de participare a acestora la programele Uniunii[3]. Consiliul European din iunie 2007[4] a reafirmat importanța capitală a PEV și a aprobat un raport al Președinției privind progresele realizate[5], care a fost prezentat Consiliului la 18 și 19 iunie 2007, precum și concluziile Consiliului pe această temă[6]. Acest raport a reamintit directivele emise de Consiliu în vederea negocierii protocoalelor adiționale necesare. Comunicarea comună a Comisiei și a Înaltului Reprezentant al Uniunii Europene pentru afaceri externe și politica de securitate, intitulată „Un răspuns nou în contextul schimbărilor din țările vecine”[7], aprobată în urma concluziilor Consiliului din 20 iunie 2011, a subliniat, printre altele, intenția UE de a facilita participarea țărilor partenere la programele UE. Până la această dată, au fost semnate protocoale cu Armenia, Georgia, Israel, Iordania, Moldova, Maroc și Ucraina. În februarie 2013, Armenia și-a manifestat interesul de a participa la ampla serie de programe deschise țărilor partenere la politica europeană de vecinătate. Textul protocolului negociat cu Algeria este inclus în anexă. În cele ce urmează, Comisia prezintă o propunere de decizie a Consiliului privind semnarea protocolului. Acest protocol conține un acord-cadru de instituire a principiilor generale de participare a Algeriei la programele Uniunii. Protocolul conține dispoziții standard destinate a fi aplicate tuturor țărilor partenere vizate de PEV cu care urmează să fie încheiate astfel de protocoale. De asemenea, textul negociat prevede că părțile vor aplica cu titlu provizoriu dispozițiile protocolului, cu începere de la data semnării acestuia. În paralel, Comisia prezintă o propunere de decizie a Consiliului privind încheierea protocolului menționat. Consiliul este invitat să adopte propunerea de decizie prezentată în continuare. 2014/0196 (NLE) Propunere de DECIZIE A CONSILIULUI privind semnarea, în numele Uniunii, și aplicarea cu titlu provizoriu a unui protocol la Acordul euro-mediteraneean de instituire a unei asocieri între Comunitățile Europene și statele membre ale acestora, pe de o parte, și Republica Algeriană, pe de altă parte, referitor la un acord-cadru între Uniunea Europeană și Republica Algeriană privind principiile generale de participare a Republicii Algeriene la programele Uniunii CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 212 coroborat cu articolul 218 alineatele (5) și (7), având în vedere propunerea Comisiei Europene, întrucât: (1) La 18 iunie 2007, Consiliul a autorizat Comisia să negocieze un protocol la Acordul euro-mediteraneean de instituire a unei asocieri între Comunitățile Europene și statele membre ale acestora, pe de o parte, și Republica Algeriană, pe de altă parte, referitor la un acord-cadru între Uniunea Europeană și Republica Algeriană privind principiile generale de participare a Republicii Algeriene la programele Uniunii (denumit în continuare „protocolul”). (2) Negocierile s-au încheiat. (3) Obiectivul protocolului îl constituie stabilirea normelor financiare și tehnice care permit Algeriei să participe la anumite programe ale Uniunii. Cadrul orizontal creat prin protocol constituie un dispozitiv de cooperare economică, financiară și tehnică ce permite accesul la asistența, în special cea financiară, care urmează a fi furnizată de către Uniune în temeiul programelor Uniunii. Acest cadru se aplică numai programelor Uniunii ale căror acte juridice constitutive permit participarea Algeriei. Prin urmare, semnarea și aplicarea provizorie a protocolului nu presupune exercitarea, în cadrul diferitelor politici sectoriale urmărite de programe, a competențelor care sunt exercitate la momentul instituirii programelor. (4) Protocolul ar trebui semnat în numele Uniunii în așteptarea finalizării procedurilor necesare pentru încheierea acestuia, ADOPTĂ PREZENTA DECIZIE: Articolul 1 Semnarea, în numele Uniunii, a Protocolului la Acordul euro-mediteraneean de instituire a unei asocieri între Comunitățile Europene și statele membre ale acestora, pe de o parte, și Republica Algeriană, pe de altă parte, referitor la un acord-cadru între Uniunea Europeană și Republica Algeriană privind principiile generale de participare a Republicii Algeriene la programele Uniunii (denumit în continuare „protocolul”) se autorizează sub rezerva încheierii protocolului menționat. Textul protocolului se atașează la prezenta decizie. Articolul 2 Secretariatul General al Consiliului stabilește instrumentul prin care se acordă puteri depline în vederea semnării protocolului, sub rezerva încheierii sale, persoanei (persoanelor) indicate de negociator. Articolul 3 Protocolul se aplică cu titlu provizoriu începând de la data semnării sale, în așteptarea finalizării procedurilor necesare pentru încheierea acestuia. Data semnării protocolului se va publica în Jurnalul Oficial al Uniunii Europene de către Secretariatul General al Consiliului. Articolul 4 Comisia este împuternicită să stabilească, în numele Uniunii, modalitățile și condițiile specifice aplicabile participării Algeriei la fiecare program în parte, în special contribuția financiară datorată. Comisia va informa grupul de lucru competent al Consiliului cu privire la acest lucru. Articolul 5 Prezenta decizie intră în vigoare la data adoptării. Adoptată la Bruxelles, Pentru Consiliu Președintele [1] COM(2006) 724 final din 4 decembrie 2006. [2] Concluziile CAGRE din 5 martie 2007. [3] Decizia Consiliului (restricted) de autorizare a Comisiei să negocieze protocoale […], documentul nr. 10412/07. [4] Concluziile Președinției – Bruxelles, 21/22 iunie 2007, documentul nr. 11177/07. [5] Raportul intermediar de activitate al Președinției privind „Consolidarea politicii europene de vecinătate”, documentul nr. 10874/07. [6] Concluziile Consiliului privind consolidarea politicii europene de vecinătate (adoptate de Consiliul Afaceri Generale și Relații Externe) la 18 iunie 2007, documentul nr. 11016/07. [7] COM(2011) 303 final din 25.5.2011. ANEXĂ PROTOCOL la Acordul euro-mediteraneean de instituire a unei asocieri între Comunitățile Europene și statele membre ale acestora, pe de o parte, și Republica Algeriană Democratică și Populară, pe de altă parte, referitor la un acord-cadru între Uniunea Europeană și Republica Algeriană Democratică și Populară privind principiile generale de participare a Republicii Algeriene Democratice și Populare la programele Uniunii UNIUNEA EUROPEANĂ, denumită în continuare „Uniunea”, pe de o parte, și REPUBLICA ALGERIANĂ DEMOCRATICĂ ȘI POPULARĂ, denumită în continuare „Algeria”, pe de altă parte, denumite în continuare colectiv „părțile”, întrucât: (1) Algeria a încheiat Acordul euro-mediteraneean de instituire a unei asocieri între Comunitățile Europene și statele membre ale acestora, pe de o parte, și Algeria, pe de altă parte (denumit în continuare „acordul”), care a intrat în vigoare la 1 septembrie 2005. (2) Consiliul European de la Bruxelles din 17 și 18 iunie 2004 a salutat propunerile Comisiei referitoare la o politică europeană de vecinătate (PEV) și a aprobat concluziile Consiliului din 14 iunie 2004. (3) În numeroase alte ocazii, Consiliul a adoptat concluzii în favoarea acestei politici. (4) La 5 martie 2007, Consiliul și-a exprimat sprijinul în privința abordării generale și globale definite în comunicarea din 4 decembrie 2006 a Comisiei Europene[1] pentru a permite partenerilor la politica europeană de vecinătate să participe la activitățile agențiilor Uniunii și la programele Uniunii în funcție de meritul lor și atunci când temeiurile juridice permit acest lucru. (5) Algeria și-a exprimat dorința de a participa la mai multe programe ale Uniunii. (6) Modalitățile și condițiile specifice aplicabile privind participarea Algeriei la fiecare program în parte, în special contribuția financiară și procedurile de raportare și de evaluare, ar trebui stabilite în cadrul unui memorandum de înțelegere între Comisia Europeană și autoritățile competente din Algeria, CONVIN DUPĂ CUM URMEAZĂ: Articolul 1 Se permite participarea Algeriei la toate programele actuale și viitoare ale Uniunii deschise participării Algeriei, în conformitate cu dispozițiile relevante de adoptare a acestor programe. Articolul 2 Algeria contribuie financiar la bugetul general al Uniunii Europene corespunzător programelor specifice la care participă. Articolul 3 Reprezentanții Algeriei pot participa, în calitate de observatori și în legătură cu chestiunile de interes pentru Algeria, la lucrările comitetelor de gestiune responsabile de monitorizarea programelor la care Algeria contribuie financiar. Articolul 4 Pe cât posibil, proiectele și inițiativele prezentate de participanții din Algeria respectă aceleași condiții, norme și proceduri cu privire la programele în cauză ca cele aplicate statelor membre. Articolul 5 Termenii și condițiile specifice privind participarea Algeriei la fiecare program în parte, în special contribuția financiară datorată și procedurile de raportare și de evaluare, sunt stabilite printr-un memorandum de înțelegere între Comisia Europeană și autoritățile competente ale Algeriei, pe baza criteriilor prevăzute de programele respective. În cazul în care Algeria solicită asistența externă din partea Uniunii în vederea participării la un anumit program al Uniunii în baza dispozițiilor articolului 3 din Regulamentul (UE) nr. 232/2014 al Parlamentului European și al Consiliului din 11 martie 2014 de instituire a unui instrument european de vecinătate sau în temeiul oricărui alt regulament similar, care prevede acordarea unei asistențe financiare din partea Uniunii în favoarea Algeriei și care poate fi adoptat ulterior, condițiile care reglementează utilizarea de către Algeria a asistenței externe a Uniunii se stabilesc într-un acord de finanțare. Articolul 6 În conformitate cu Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului, fiecare memorandum de înțelegere încheiat în temeiul articolului 5 prevede că se vor efectua controale, audituri financiare sau alte verificări, inclusiv investigații administrative, de către Comisia Europeană, Oficiul European de Luptă Antifraudă și Curtea de Conturi sau sub autoritatea acestora. Este necesar să se adopte dispoziții detaliate privind controlul și auditul financiar, măsurile administrative, sancțiunile și recuperarea, pe baza cărora Comisia Europeană, Oficiul European de Luptă Antifraudă și Curtea de Conturi dobândesc competențe echivalente cu competențele pe care le dețin în raport cu beneficiarii sau contractanții stabiliți în Uniune. Articolul 7 Prezentul protocol se aplică pe perioada în care este în vigoare acordul. Prezentul protocol se semnează și se aprobă de către părți în conformitate cu procedurile lor respective. Fiecare parte poate să denunțe prezentul protocol printr-o notificare scrisă adresată celeilalte părți contractante. Prezentul protocol încetează să mai producă efecte la șase luni de la data notificării respective. Rezilierea prezentului protocol ca urmare a denunțării de către oricare dintre părți nu afectează verificările și controalele care trebuie efectuate, dacă este necesar, în conformitate cu dispozițiile articolelor 5 și 6. Articolul 8 În cel mult trei ani de la data intrării în vigoare a prezentului protocol și, ulterior, la fiecare trei ani, cele două părți pot reexamina punerea în aplicare a prezentului protocol în funcție de participarea reală a Algeriei la programele Uniunii. Articolul 9 Prezentul protocol se aplică, pe de o parte, teritoriilor în care se aplică Tratatul privind funcționarea Uniunii Europene și în condițiile prevăzute de acest tratat și, pe de altă parte, teritoriului Algeriei. Articolul 10 Până la intrarea sa în vigoare, părțile convin să aplice prezentul protocol cu titlu provizoriu începând de la data semnării sale, sub rezerva finalizării procedurilor necesare în acest scop. Prezentul protocol intră în vigoare definitiv în prima zi a lunii următoare datei la care părțile și-au notificat reciproc, pe cale diplomatică, finalizarea procedurilor necesare pentru intrarea sa în vigoare. Articolul 11 Prezentul protocol face parte integrantă din acord. Articolul 12 Prezentul protocol este redactat în dublu exemplar în limbile arabă, bulgară, cehă, croată, daneză, engleză, estonă, finlandeză, franceză, germană, greacă, italiană, letonă, lituaniană, maghiară, malteză, neerlandeză, polonă, portugheză, română, slovacă, slovenă, spaniolă și suedeză, fiecare dintre aceste texte fiind în egală măsură autentic. Adoptat la Bruxelles, la Pentru Uniunea Europeană, Pentru Republica Algeriană Democratică și Populară [1] COM(2006) 724 final din 4 decembrie 2006.